રાજકોટમાં એક દંપતી વસે. નામ હર્ષાબહેન અને પ્રકાશભાઈ દવે. બંને બેગમ અખ્‍તરના જબરા આશિક! રાજકોટની સંગીતસભામાં બેગમનો કાર્યક્રમ. મધ્‍યાંતરમાં બંને બેગમને મળવા બેકસ્‍ટેજમાં ગયાં. બેગમે આદત મુજબ સિગારેટ કાઢી. પ્રકાશભાઈએ લાઇટર કાઢીને બેગમની સિગારેટ સળગાવી આપી. હવે આ સમયે ઉપસ્‍થિત રમેશભાઈ ઠાકરે આ ક્ષણનો ફોટો ખેંચી લીધો. બીજા કોઈ નામી કલાકાર હોય તો ફોટોગ્રાફ્‍રને ખખડાવી કાઢે. પણ આ તો બેગમ. લખનવી તહજીબ જાળવીને હસતાં-હસતાં બેગમે કહી દીધું, ‘અખબાર મેં મત દેના, લોગ મુઝે ન સમઝ પાયેંગેં…!’